Pelastuslaitos kehuu nuoria sankareita.

Forssan Linikkalanlammen uimarannalla nähtiin sunnuntai-iltana nuorta reippautta, kansainvälistä solidaarisuutta ja aloitekykyä.

– Maahanmuuttajataustainen uimari oli lähtenyt uimaan lammen poikki, mutta voimat olivat loppuneet, kertoo Kanta-Hämeen pelastuslaitoksen päivystävä palomestari Marko Ahola.

Tilanne oli kuin Välimeren tragediat pienoiskoossa.

Uimari sai kiinni lammessa kelluneesta poijusta.

– Siellä hän oli roikkunut ja räpiköinyt, jolloin kolme lasta oli huomannut hädän, ottanut kopin seinältä pelastusrenkaan ja uinut viemään sen hänelle, Ahola kertoo.

Pelastusrenkaan varassa uimari pysyi pinnalla kunnes pelastuslaitoksen pintapelastaja sai haettua hänet turvaan.

– Hienosti toimittu lapsilta, Ahola kehuu.

Nuoret pelastajat olivat noin kymmenvuotiaita, ehkä hiukan yli, pelastettu uimarikin vielä nuori ihminen.

Hälytys tehtiin kello 19.23.